
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Azerbaidžanista, Armeniasta ja Vuoristo‑Karabahin tilanteesta,
–	ottaa huomioon asiaan liittyvät asiakirjat ja kansainväliset sopimukset, mukaan lukien muun muassa Yhdistyneiden kansakuntien peruskirja, Helsingin päätösasiakirja ja 21. joulukuuta 1991 annettu Alma-Atan julistus,
–	ottaa huomioon vuonna 1950 tehdyn Euroopan ihmisoikeussopimuksen, jonka Azerbaidžan ratifioi vuonna 2002, sekä kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen,
–	ottaa huomioon vuonna 1954 tehdyn Haagin yleissopimuksen kulttuuriomaisuuden suojelemisesta aseellisen selkkauksen sattuessa,
–	ottaa huomioon Euroopan yhteisöjen ja niiden jäsenvaltioiden sekä Azerbaidžanin tasavallan välillä 22. huhtikuuta 1996 tehdyn kumppanuus- ja yhteistyösopimuksen[footnoteRef:1], [1:  	EYVL L 246, 17.9.1999, s. 3, ELI: http://data.europa.eu/eli/agree_internation/1999/614/oj.] 

–	ottaa huomioon Euroopan ulkosuhdehallinnon tiedottajan 29. toukokuuta 2024 antaman lausunnon Azerbaidžanin ihmisoikeustilanteesta ja 3. syyskuuta 2024 antaman lausunnon Azerbaidžanin ennenaikaisista parlamenttivaaleista,
–	ottaa huomioon 24. tammikuuta 2024 annetun Euroopan neuvoston parlamentaarisen yleiskokouksen päätöslauselman 2527 (2024) ”Challenge, on substantive grounds, of the still unratified credentials of the parliamentary delegation of Azerbaijan”,
–	ottaa huomioon 7. helmikuuta 2024 pidettyihin ennenaikaisiin presidentinvaaleihin lähetetyn vaalitarkkailuvaltuuskunnan lausunnon alustavista havainnoista ja päätelmistä sekä Azerbaidžanissa 1. syyskuuta 2024 pidettyjen ennenaikaisiin parlamenttivaaleihin lähetetyn kansainvälisen vaalitarkkailuvaltuuskunnan lausunnon alustavista havainnoista ja päätelmistä,
–	ottaa huomioon Euroopan neuvoston Euroopan rasismin ja suvaitsemattomuuden vastaisen komission 29. maaliskuuta 2023 päivätyn raportin Azerbaidžanista ja Euroopan neuvoston ihmisoikeusvaltuutetun 21. lokakuuta 2021 päivätyn muistion Armenian ja Azerbaidžanin välillä vuonna 2020 Vuoristo-Karabahin vuoksi puhjenneiden vihollisuuksien humanitaarisista ja ihmisoikeusseurauksista,
–	ottaa huomioon 22. helmikuuta 2023, 6. heinäkuuta 2023 ja 17. marraskuuta 2023 annetut Kansainvälisen tuomioistuimen määräykset väliaikaisten toimenpiteiden käynnistämisestä kaikkinaisen rotusyrjinnän poistamista koskevan kansainvälisen yleissopimuksen soveltamiseksi (Armenia v. Azerbaidžan),
–	ottaa huomioon työjärjestyksen 136 artiklan 2 ja 4 kohdan,
A.	ottaa huomioon, että Azerbaidžanin pääkaupungin Bakun valinta 11.–22. marraskuuta 2024 järjestettävän Yhdistyneiden kansakuntien ilmastonmuutoskonferenssin (COP29) kokouspaikaksi on aiheuttanut polemiikkia, mikä johtuu erityisesti Azerbaidžanin heikkenevästä ihmisoikeustilanteesta sekä viimeaikaisista räikeistä kansainvälisen oikeuden loukkauksista, mukaan lukien uhittelu naapurimaa Armeniaa kohtaan; huomauttaa, että perustavaa laatua olevien ihmisoikeuksien kunnioittaminen ja kansalaisyhteiskunnan osallistuminen on kirjattu isäntämaasopimukseen, jonka myötä Azerbaidžanin hallitus on sitoutunut vaalimaan näitä oikeuksia; ottaa huomioon, että Azerbaidžanin viranomaiset ovat tämän merkittävän kansainvälisen konferenssin edellä kiristäneet otettaan kansalaisyhteiskunnan järjestöistä, aktivisteista, oppositiopoliitikoista ja vielä jäljellä olevista riippumattomista tiedotusvälineistä, mikä ilmenee pidätyksinä ja oikeudellisena häirintänä; ottaa huomioon, että korruptio ja oikeuslaitoksen riippumattomuuden puute vievät nekin pohjaa hallinnolta;
B.	ottaa huomioon, että kansalaisyhteiskunnan järjestöjen mukaan Azerbaidžanissa on yli 300 poliittista vankia, heidän joukossaan Gubad Ibadoghlu, Anar Mammadli, Bakhtiyar Hajiyev, Tofig Yagublu, Ilhamiz Guliyev, Aziz Orujov, Bahruz Samadov, Akif Gurbanov ja monia muita; ottaa huomioon, että uskottavista lähteistä on saatu tietoja vankien ihmisoikeuksien loukkauksista, kuten epäinhimillisistä vankeusoloista, kidutuksesta ja asianmukaisen sairaanhoidon epäämisestä;
C.	ottaa huomioon, että näkyvä ihmisoikeuksien puolustaja ja ilmastoaktivisti Anar Mammadli on ollut tutkintavankeudessa 30. huhtikuuta 2024 lähtien laittoman ulkomaanvaluutan tuomista maahan koskevien tekaistujen salaliittosyytteiden perusteella ja että hänen terveytensä on heikentynyt merkittävästi hänen ollessaan pidätettynä; ottaa huomioon, että Azerbaidžanin viranomaiset pidättivät heinäkuussa 2023 Gubad Ibadoghlun, joka on poliittisen taloustieteen tutkija, opposition edustaja ja yksi vuoden 2024 Saharov-mielipiteenvapauspalkinnon saajaehdokkaista, ja pitivät häntä vangittuna 22. huhtikuuta 2024 saakka, jolloin hänet siirrettiin kotiarestiin; ottaa huomioon, että pidätyksen jälkeen hänen terveydentilansa on heikentynyt merkittävästi kidutuksen, epäinhimillisten vankeusolosuhteiden ja asianmukaisen sairaanhoidon epäämisen vuoksi, mikä vaarantaa hänen henkensä; ottaa huomioon, että Gubad Ibadoghlun vaimon Irada Bayramovan terveys heikkenee edelleen Azerbaidžanin viranomaisten häneen vankeudessa kohdistaman fyysisen väkivallan vuoksi; ottaa huomioon, että ihmisoikeusaktivisti Ilhamiz Guliyev pidätettiin 4. joulukuuta 2023 poliittisesti värittyneiden syytösten perusteella muutama kuukausi sen jälkeen, kun hän oli antanut anonyymin haastattelun Abzas Medialle poliisin väitetystä käytännöstä, jossa poliittisia aktivisteja lavastetaan syyllisiksi huumeiden hallussapitoon;
D.	toteaa, että Azerbaidžanin viranomaiset ovat yli kymmenen vuoden ajan ja yhä määrätietoisemmin kaventaneet kansalaisyhteiskunnan toimintatilaa, lakkauttaneet mielivaltaisesti kansalaisjärjestöjä ja pidättäneet tai ajaneet maanpakoon kansalaisyhteiskunnan edustajia; ottaa huomioon, että Azerbaidžanin viranomaiset ovat viime vuosina asettaneet kansalaisyhteiskunnan järjestöille yhä tiukempia rajoituksia; ottaa huomioon, että aktivisteja, toimittajia, poliittisia vastustajia ja muita on vangittu tekaistujen ja poliittisin perustein nostettujen syytteiden nojalla;
E.	ottaa huomioon, että ihmisoikeuksien puolustajien mukaan kansalaisyhteiskunta on ollut ajojahdin kohteena muiden Azerbaidžanin isännöimien merkittävien kansainvälisten tapahtumien, kuten vuoden 2012 Eurovision laulukilpailun ja vuonna 2015 järjestettyjen Euroopan kisojen, aikoihin;
F.	ottaa huomioon, että Azerbaidžanin hallinto näyttää laajentavan sortotoimiaan maan rajojen ulkopuolelle; ottaa huomioon, että Azerbaidžanissa jatkuvat sananvapauden tukahduttamistoimet näkyvät myös tiedoissa vangittujen perheenjäseniin maan rajojen ulkopuolella kohdistetuista sorto- ja kostotoimista; ottaa huomioon, että Mahammad Mirzali, azerbaidžanilainen toisinajattelija ja bloggaaja, on ollut vuodesta 2020 lähtien useiden salamurhayritysten kohteena Ranskassa; ottaa huomioon, että Ranskassa poliittisena pakolaisena elävä Azerbaidžanin hallinnon arvostelija Vidadi Isgandarli joutui 29. syyskuuta 2024 hyökkäyksen kohteeksi kotonaan ja menehtyi saamiinsa vammoihin kaksi päivää myöhemmin; ottaa huomioon, että Azerbaidžanin viranomaiset ovat myös nostaneet poliittisiin syihin perustuvia syytteitä EU:n kansalaisia vastaan, kuten Théo Clercin tapauksessa on nähty, minkä vuoksi ainakin yksi jäsenvaltio on virallisesti varoittanut kansalaisiaan matkustamasta Azerbaidžaniin mielivaltaisen pidätyksen riskin vuoksi;
G.	ottaa huomioon, että Azerbaidžan on ottanut käyttöön järjestelmällisen toimintapolitiikan, johon kuuluu virkamiesten ja vaaleilla valittujen edustajien lahjonta Euroopassa ja jonka tavoitteena on vähätellä Azerbaidžanin ihmisoikeusloukkauksia ja vaientaa arvostelijat, osana ”kaviaaridiplomatiaksi” kutsuttua laajasti käytettyä strategiaa; toteaa, että osa tapauksista on tutkittu ja joitakuita niihin osallisina olleita on asetettu syytteeseen ja tuomittu kansallisissa tuomioistuimissa useissa EU:n jäsenvaltioissa;
H.	ottaa huomioon, että joissakin Euroopan ihmisoikeustuomioistuimen päätöksissä on todettu Azerbaidžanin loukanneen ihmisoikeuksia; ottaa huomioon, että Euroopan neuvoston parlamentaarisen yleiskokouksen mukaan yli 320:tä Azerbaidžania vastaan annettua tuomioistuimen tuomiota ei ole vielä pantu täytäntöön tai ne on pantu täytäntöön vain osittain, mikä on eniten kaikista Euroopan ihmisoikeussopimuksen osapuolina olevista valtioista;
I.	huomauttaa, että Euroopan neuvoston eurooppalainen komitea kidutuksen ja epäinhimillisen tai halventavan kohtelun tai rangaistuksen estämiseksi (CPT) tuomitsi 3. heinäkuuta 2024 julkisesti sen, että Azerbaidžan ”ei suostu parantamaan tilannetta komitean suositusten perusteella”, ja ”Azerbaidžanin viranomaisten jatkuvan haluttomuuden tehdä yhteistyötä CPT:n kanssa”;
J.	ottaa huomioon, että Euroopan neuvoston parlamentaarinen yleiskokous päätti tammikuussa 2024 olla ratifioimatta Azerbaidžanin valtuuskunnan valtakirjoja vedoten sillä olevaan ”erittäin vakavaan huoleen ... ihmisoikeuksien kunnioittamisesta [Azerbaidžanissa]”; toteaa, että Euroopan neuvoston parlamentaarinen yleiskokous huomautti, että sen seurantakomitean esittelijöiden ei ollut annettu tavata väitetysti poliittisesti värittyneiden syytösten perusteella pidätettyjä henkilöitä ja että Azerbaidžanin valtuuskunta oli kieltäytynyt päästämästä oikeudellisten ja ihmisoikeusasiain komitean esittelijää vierailulle maahan;
K.	ottaa huomioon, että Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimiston (Etyj/ODIHR) johtaman vaalitarkkailuvaltuuskunnan mukaan 7. helmikuuta 2024 pidetyt ennenaikaiset presidentinvaalit järjestettiin rajoittavassa toimintaympäristössä ja niille oli ominaista kriittisten äänten vaimentaminen ja poliittisten vaihtoehtojen puuttuminen; ottaa huomioon, että Azerbaidžan järjesti 1. syyskuuta 2024 ennenaikaiset parlamenttivaalit Etyjin/ODIHR:n johtaman vaalitarkkailuvaltuuskunnan kuvauksen mukaan rajoittavassa poliittisessa ja oikeudellisessa toimintaympäristössä, jossa ei ollut todellista moniarvoisuutta, joten aito vaalikamppailu ei ollut mahdollista; ottaa huomioon, että parlamenttivaalien alla pidätettiin useita hallituksen arvostelijoita;
L.	ottaa huomioon, että Azerbaidžanin medialainsäädännöstä on tullut entistä sortavampaa, sillä helmikuussa 2022 annetulla medialailla tosiasiallisesti laillistetaan sensuuri; ottaa huomioon, että myös useat muut tiedotusvälineisiin vaikuttavat lait ovat ristiriidassa maan sananvapautta ja lehdistönvapautta koskevien kansainvälisten velvoitteiden kanssa; ottaa huomioon, että viranomaisten julkinen arvostelu johtaa ankariin rangaistuksiin;
M.	ottaa huomioon, että Toimittajat ilman rajoja -järjestön mukaan lähes koko Azerbaidžanin media-ala on viranomaisten valvonnassa, maassa ei ole riippumattomia televisio- tai radiolähetyksiä ja kaikki kriittiset painetut sanomalehdet on lakkautettu; ottaa huomioon, että viranomaiset pitävät yhä kuristusotteessa viimeisiä jäljellä olevia riippumattomia tiedotusvälineitä ja pyrkivät hiljentämään toimittajat, jotka eivät suostu itsesensuuriin; ottaa huomioon, että Azerbaidžan on kiristänyt otettaan vielä jäljellä olevista riippumattomista tiedotusvälineistä, kuten Abzas Media, Kanal 13 ja Toplum TV, mikä ilmenee pidätyksinä ja oikeudellisena häirintänä;
N.	ottaa huomioon, että Azerbaidžanin lait, joilla säännellään kansalaisjärjestöjen rekisteröintiä, toimintaa ja rahoitusta, ovat erittäin rajoittavia ja niitä pannaan mielivaltaisesti täytäntöön, joten rekisteröimättömien kansalaisjärjestöjen toiminta on käytännössä kriminalisoitu; huomauttaa, että Freedom House -järjestön vuoden 2024 indeksissä Azerbaidžan sijoittuu maailman vähiten vapaiden maiden joukkoon Venäjän ja Valko-Venäjän alapuolelle;
O.	ottaa huomioon, että Gazpromin ja SOCARin väliset kaasusopimukset, joiden nojalla Venäjältä toimitettiin Azerbaidžaniin miljardi kuutiometriä kaasua marraskuun 2022 ja maaliskuun 2023 välisenä aikana, ovat herättäneet suurta huolta venäläisen kaasun jälleenviennistä Euroopan markkinoille, erityisesti strategisesta kumppanuudesta energia-alalla allekirjoitetun yhteisymmärryspöytäkirjan yhteydessä; ottaa huomioon, että EU pyrkii vähentämään Euroopan riippuvuutta venäläisestä kaasusta, mutta tämän sopimuksen voitaisiin katsoa horjuttavan tätä tavoitetta, koska venäläistä kaasua virtaisi edelleen Azerbaidžaniin, jolloin azerbaidžanilaista kaasua mahdollisesti vapautuisi EU:hun suuntautuvan jälleenviennin lisäämiseksi; panee merkille myös huolestuttavat tiedot siitä, että venäläistä kaasua on uudelleenmerkitty azerbaidžanilaiseksi, jotta sitä voidaan myydä EU:ssa;
P.	ottaa huomioon, että Azerbaidžanin johtajat ovat käyttäneet EU:n ja lännen vastaista retoriikkaa; ottaa huomioon, että Azerbaidžan on voimistanut EU:hun ja sen jäsenvaltioihin kohdistuvia disinformaatiokampanjoitaan ja keskittynyt niissä erityisesti Ranskaan; ottaa huomioon, että Azerbaidžan on aktiivisesti sekaantunut EU:n politiikkaan niin kutsutun antikolonialismin varjolla, etenkin merentakaisissa maissa ja merentakaisilla alueilla, kuten Uudessa-Kaledoniassa;
Q.	ottaa huomioon, että kuukausia kestäneen Vuoristo-Karabahin laittoman saarron jälkeen Azerbaidžan käynnisti lisäksi syyskuussa 2023 ennalta suunnitellun, perusteettoman sotilaallisen hyökkäyksen alueelle ja pakotti yli 100 000 etnistä armenialaista pakenemaan Armeniaan, mikä merkitsee etnistä puhdistusta; ottaa huomioon, että tämän seurauksena Vuoristo-Karabahissa ei ole jäljellä juuri lainkaan armenialaisväestöä, joka oli asunut siellä vuosisatoja; toteaa, että tämä hyökkäys on räikeä ihmisoikeuksien ja kansainvälisen oikeuden loukkaus, se on selvästi ristiriidassa tulitauosta 9. marraskuuta 2020 annetun kolmenvälisen julkilausuman kanssa ja se on osoitus siitä, ettei EU:n välityksellä käytyjen neuvottelujen aikana tehtyjä sitoumuksia noudateta;
R.	ottaa huomioon, että Vuoristo-Karabahin armenialaiset menettivät kiinteistönsä ja omaisuutensa paetessaan Azerbaidžanin armeijan hyökkäystä vuonna 2023 eivätkä ole saaneet niitä takaisin; ottaa huomioon, että etniseksi puhdistukseksi katsottavat toimet ovat jatkuneet siitä lähtien; ottaa huomioon, että EU on antanut Vuoristo-Karabahista siirtymään joutuneille ihmisille humanitaarista apua; toteaa, että Armenian kulttuurisen ja uskonnollisen perinnön järjestäytyneelle tuhoamiselle Vuoristo-Karabahissa on saatu vahvistus uskottavista lähteistä; ottaa huomioon, että Azerbaidžanin johtajat ja viranhaltijat käyttävät toistuvasti vihapuhetta armenialaisia vastaan;
S.	ottaa huomioon, että kansainvälinen humanitaarinen oikeus sitoo sekä Azerbaidžania että Armeniaa ja että kolmannella Geneven yleissopimuksella suojellaan sotavankeja kaikenlaiselta kidutukselta ja julmalta kohtelulta; ottaa huomioon, että tietojen mukaan Azerbaidžanin vankiloissa on tällä hetkellä 23 armenialaista vankia, joilta puuttuu asianmukainen oikeudellinen edustus, ja että heidän joukossaan on Vuoristo-Karabahin kahdeksan entistä johtajaa, joista osa on tuomittu pitkiin vankeusrangaistuksiin;
T.	ottaa huomioon, että EU lähetti helmikuussa 2023 Armeniassa toteutettavan Euroopan unionin operaation (EUMA) joukkoja tarkkailemaan tapahtumia Azerbaidžanin vastaisella kansainvälisellä rajalla; ottaa huomioon, että Azerbaidžan on kieltäytynyt yhteistyöstä EUMAn kanssa ja operaatio on ollut Azerbaidžanin viranomaisten ja hallituksen valvonnassa olevien tiedotusvälineiden disinformaation kohteena; ottaa huomioon, että Azerbaidžanin johto antaa edelleen irredentistisiä lausuntoja viitatessaan Armenian suvereeniin alueeseen; toteaa, että Azerbaidžanin armeija miehittää edelleen peräti 170 neliökilometrin suuruista osaa Armenian suvereenista alueesta;
U.	ottaa huomioon, että Armenia ja Azerbaidžan ovat käyneet neuvotteluja rauhansopimuksesta, suhteidensa normalisoinnista ja rajojen määrittämisestä sekä ennen Vuoristo-Karabahiin vuonna 2023 tehtyä hyökkäystä että sen jälkeen; ottaa huomioon, että EU:n ja muiden osapuolten välityspyrkimyksistä huolimatta Azerbaidžanin ja Armenian välillä ei ole allekirjoitettu rauhansopimusta; ottaa huomioon, että molempien maiden hallitukset ovat ilmoittaneet olevansa lähellä sopimusta, mutta Azerbaidžanin presidentin äskettäiset lausunnot herättävät huolta maan halukkuudesta löytää kompromissi niin, että neuvottelut saataisiin päätökseen;
V.	toteaa, että EU tukee täysin sekä Azerbaidžanin että Armenian suvereniteettia ja alueellista koskemattomuutta ja se tukee aktiivisesti pyrkimyksiä saada aikaan kestävä rauhansopimus näiden kahden maan välille rauhanomaisin keinoin ja asianomaisen väestön oikeuksia kunnioittaen;
W.	panee merkille, että Venäjän käynnistettyä hyökkäyssodan Ukrainaa vastaan Azerbaidžan on tiivistänyt suhteitaan Venäjän kanssa, mukaan lukien poliittiset ja taloudelliset siteet, ja lisännyt maiden tiedustelupalvelujen välistä yhteistyötä; ottaa huomioon, että Venäjä on tukenut avoimesti Azerbaidžania sen uhittelussa Armeniaa kohtaan;
1.	tuomitsee ankarasti Azerbaidžanin hallinnon aktivisteihin, toimittajiin, oppositiojohtajiin ja muihin, myös EU:n kansalaisiin, maan sisällä ja sen ulkopuolella kohdistamat sortotoimet, jotka ovat lisääntyneet huomattavasti ennen COP29-kokousta; kehottaa Azerbaidžanin viranomaisia vapauttamaan kaikki henkilöt, jotka on mielivaltaisesti pidätetty tai vangittu poliittisten näkemystensä vuoksi, luopumaan kaikista poliittisin perustein nostetuista syytteistä ja lopettamaan kaikenlaisen sorron sekä Azerbaidžanissa että sen ulkopuolella; palauttaa tässä yhteydessä mieliin Tofig Yagublun, Akif Gurbanovin ja Bakhtiyar Hajiyevin, ihmisoikeuksien puolustajat ja toimittajat, mukaan lukien Ulvi Hasanli, Sevinj Vagifgizi, Nargiz Absalamova, Hafiz Babali, Elnara Gasimova, Aziz Orujov, Rufat Muradli, Avaz Zeynalli, Elnur Shukurov, Alasgar Mammadli, Ilhamiz Guliyev ja Farid Ismayilov, sekä maaliskuun 2024 jälkeen pidätetyt kansalaisyhteiskunnan aktivistit, kuten Anar Mammadlin, Farid Mehralizaden, Igbal Abilovin, Bahruz Samadovin, Emin Ibrahimovin ja Famil Khalilovin; ilmaisee syvän huolensa maahan näin syntyneestä pelon ilmapiiristä, jonka vuoksi kansalaisyhteiskunta on käytännössä vaiennettu;
2.	vaatii jälleen Azerbaidžanin viranomaisia luopumaan kaikista syytteistä Gubad Ibadoghlua vastaan ja sallimaan hänen matkustaa ulkomaille kenenkään häntä estämättä ja hänen itse valitsemaansa maahan, tavata taas perheensä, saada kiireellisesti tarvitsemaansa sairaanhoitoa ja osallistua joulukuussa 2024 Strasbourgissa pidettävään Saharov-palkintoseremoniaan; kehottaa Azerbaidžania varmistamaan, että hän saa valitsemansa lääkärin suorittaman riippumattoman lääkärintarkastuksen, ja kehottaa päästämään hänet ulkomaille saamaan hoitoa; kehottaa kaikkia EU:n edustajia ja yksittäisiä jäsenvaltioita tukemaan aktiivisesti Gubad Ibadoghlun vapauttamista kotiarestista ja vaatimaan hänen vapauttamistaan kaikissa keskusteluissa Azerbaidžanin viranomaisten kanssa;
3.	vaatii, että lehdistön- ja sananvapaus taataan eikä mediaorganisaatioiden toimintaa rajoiteta; kehottaa sen vuoksi Azerbaidžanin hallitusta vapauttamaan Abzas Mediassa ja Toplum TV:ssä työskentelevät toimittajat, mukaan lukien Ulvi Hasanli, Sevinj Vagifqizi ja Alasgar Mammadli;
4.	katsoo, että Azerbaidžanin jatkuvat ihmisoikeusloukkaukset eivät sovi yhteen COP29‑kokouksen isännöimisen kanssa; kehottaa EU:n johtajia, erityisesti komission puheenjohtajaa Ursula von der Leyenia, hyödyntämään COP29-kokousta tilaisuutena muistuttaa Azerbaidžania sen kansainvälisistä velvoitteista ja ottaa mielekkäällä tavalla puheeksi maan ihmisoikeustilanne kontakteissaan Azerbaidžanin viranomaisten kanssa, myös vaatimalla vapauttamaan ehdoitta kaikki henkilöt, jotka on mielivaltaisesti pidätetty tai vangittu poliittisten näkemystensä vuoksi, ja pyytämällä maassa ollessaan tapaamisia poliittisten vankien kanssa; kehottaa EU:ta ja sen jäsenvaltioita tekemään kaikkensa sen varmistamiseksi, että Yhdistyneiden kansakuntien ilmastonmuutoskonferensseja ei järjestetä maissa, joiden ihmisoikeustilanne on heikko;
5.	muistuttaa Azerbaidžanin viranomaisia niiden velvoitteista kunnioittaa perusvapauksia ja kehottaa niitä kumoamaan sortavan lainsäädännön, joka ajaa riippumattomia kansalaisjärjestöjä ja tiedotusvälineitä laillisuuden raja-alueelle; kehottaa Azerbaidžanin viranomaisia kumoamaan kansalaisjärjestöjen rekisteröintiä ja rahoitusta koskevan sortavan lainsäädännön Venetsian komission suositusten mukaisesti;
6.	muistuttaa, että vuonna 1996 tehty EU:n ja Azerbaidžanin kumppanuus- ja yhteistyösopimus, joka on kahdenvälisten suhteiden oikeusperusta, perustuu demokratian, kansainvälisen oikeuden periaatteiden ja ihmisoikeuksien kunnioittamiseen ja että näitä velvoitteita on järjestelmällisesti rikottu Azerbaidžanissa;
7.	muistuttaa Azerbaidžanin hallitusta sen kansainvälisistä velvoitteista turvata pidätettyjen ihmisarvo ja oikeudet sekä varmistaa, että he saavat asianmukaista sairaanhoitoa ja että heitä pidetään inhimillisissä oloissa ja suojellaan kaikenlaiselta kaltoinkohtelulta; kehottaa Azerbaidžanin hallitusta ripeästi noudattamaan Euroopan neuvoston eurooppalaisen kidutuksen ja epäinhimillisen tai halventavan kohtelun tai rangaistuksen estämiseksi toimivan komitean jo kauan sitten esittämiä suosituksia, jotka koskevat Azerbaidžanin poliisin laajamittaista turvautumista fyysiseen pahoinpitelyyn – toisinaan myös kidutukseen; kehottaa Azerbaidžanin hallitusta panemaan täytäntöön kaikki Euroopan ihmisoikeustuomioistuimen päätökset;
8.	toistaa kehotuksensa määrätä EU:n maailmanlaajuisen ihmisoikeuspakotejärjestelmän mukaisia pakotteita niille Azerbaidžanin viranomaisille, jotka ovat syyllistyneet vakaviin ihmisoikeusloukkauksiin; kehottaa ihmisoikeuksista vastaavaa EU:n erityisedustajaa pyytämään tapaamisia Azerbaidžanin poliittisten vankien kanssa;
9.	vaatii, että minkä tahansa EU:n ja Azerbaidžanin tulevan kumppanuussopimuksen ehdoksi asetetaan kaikkien poliittisten vankien vapauttaminen, oikeudellisten uudistusten täytäntöönpano ja maan ihmisoikeustilanteen parantaminen kaiken kaikkiaan sekä se, että Azerbaidžan osoittaa aidon halukkuutensa aloittaa vilpittömässä mielessä neuvottelut rauhansopimuksesta Armenian kanssa ja kunnioittaa Vuoristo‑Karabahin armenialaisten oikeuksia;
10.	kehottaa EU:ta hankkiutumaan eroon riippuvuudestaan Azerbaidžanin kaasunviennistä; kehottaa komissiota keskeyttämään strategista kumppanuutta energia-alalla koskevan vuoden 2022 yhteisymmärryspöytäkirjan soveltamisen ja toimimaan tämän mukaisesti;
11.	vahvistaa tukevansa sekä Azerbaidžanin että Armenian itsemääräämisoikeutta ja alueellista koskemattomuutta ja kannattaa voimakkaasti sitä, että maiden suhteet normalisoidaan vuonna 1991 annetun Alma-Atan julistuksen mukaisten alueellisen koskemattomuuden ja rajojen loukkaamattomuuden vastavuoroisen tunnustamisen periaatteiden perusteella; vaatii jälleen vetämään Azerbaidžanin joukot pois Armenian koko suvereenilta alueelta; kehottaa Azerbaidžania sitoutumaan yksiselitteisesti siihen, että se kunnioittaa Armenian alueellista koskemattomuutta; korostaa, että Azerbaidžanin ja siihen kuuluvan Nahitševanin erillisalueen yhteysongelmat olisi ratkaistava kunnioittaen kaikilta osin Armenian suvereniteettia ja alueellista koskemattomuutta; toistaa kantansa, että EU:n olisi oltava valmis määräämään pakotteita kaikille henkilöille ja yhteisöille, jotka uhkaavat Armenian suvereniteettia, itsenäisyyttä ja alueellista koskemattomuutta;
12.	tuomitsee kaikenlaisen sotilaallisen hyökkäyksen, voimankäytön tai hybridiuhkailun Armeniaa vastaan sekä ulkomaisen sekaantumisen ja pyrkimykset horjuttaa poliittista tilannetta Armeniassa; pitää lisäksi myönteisenä päätöstä hyväksyä ensimmäinen Euroopan rauhanrahastosta rahoitettava avustustoimenpide, jolla tuetaan Armenian asevoimia, ja kehottaa edelleen lujittamaan yhteistyötä Armenian ja EU:n välillä turvallisuuden ja puolustuksen alalla; pitää myönteisinä toimia, joita useat jäsenvaltiot ovat toteuttaneet antaakseen Armenialle puolustukseen liittyvää sotilaallista tukea, ja kehottaa muita jäsenvaltioita harkitsemaan vastaavia aloitteita; on ilahtunut siitä, että EU:n ja Armenian kahdenvälisissä suhteissa eletään uutta vaihetta, mitä Armenian viranomaiset tukevat voimakkaasti; kehottaa komissiota ja neuvostoa tukemaan aktiivisesti Armenian toiveita yhteistyön lisäämisestä EU:n kanssa;
13.	ilmaisee tukensa Armeniassa toteutettavan Euroopan unionin operaation (EUMA) toiminnalle ja korostaa sen tärkeää roolia; on edelleen huolissaan toistuvista mustamaalauskampanjoista, joita Azerbaidžanista käydään EUMAa vastaan; kehottaa EUMAa edelleen tiiviisti seuraamaan kehittyvää turvallisuustilannetta paikan päällä, raportoimaan tilanteesta avoimesti parlamentille ja osallistumaan aktiivisesti konfliktinratkaisupyrkimyksiin; kehottaa EU:ta ja sen jäsenvaltioita vahvistamaan EUMAn toimeksiantoa, kasvattamaan sen kokoa ja pidentämään sen kestoa;
14.	tukee kaikkia aloitteita ja toimia, joiden avulla Armenian ja Azerbaidžanin välillä voitaisiin saavuttaa rauha ja allekirjoittaa pitkään odotettu rauhansopimus; kehottaa Azerbaidžania osoittamaan aitoja tämänsuuntaisia pyrkimyksiä; varoittaa Azerbaidžania siitä, että mitään Armeniaan kohdistuvia sotilaallisia toimia ei voida hyväksyä ja että niillä olisi vakavia seurauksia Azerbaidžanin ja EU:n kumppanuudelle; suhtautuu myönteisesti luottamusta lisäävistä toimista 7. joulukuuta 2023 annettuun Armenian ja Azerbaidžanin yhteiseen julkilausumaan; on ilahtunut edistymisestä Armenian ja Azerbaidžanin rajojen määritysprosessissa, jossa on päästy sopuun useista rajaosuuksista; kannustaa kumpaakin osapuolta toteuttamaan lisätoimia vielä jäljellä olevien osuuksien osalta; kehottaa EU:ta lopettamaan kaiken Azerbaidžanille annettavan teknisen ja taloudellisen avun, jolla voitaisiin vahvistaa sen sotilaallisia tai turvallisuuteen liittyviä valmiuksia; kehottaa jäsenvaltioita jäädyttämään kaikkien sotilas- ja turvallisuustarvikkeiden viennin Azerbaidžaniin;
15.	kehottaa panemaan kattavasti täytäntöön kaikki Kansainvälisen tuomioistuimen antamat määräykset, myös 17. marraskuuta 2023 annetun määräyksen väliaikaisten toimenpiteiden käynnistämisestä Vuoristo-Karabahista paenneiden henkilöiden turvallista, esteetöntä ja nopeaa paluuta varten; muistuttaa, että päätös COP29‑kokouksen järjestämisestä Bakussa tehtiin sen jälkeen, kun Azerbaidžan oli jättänyt noudattamatta edellä mainittua Kansainvälisen tuomioistuimen määräystä sekä 7. joulukuuta 2021 ja 22. helmikuuta 2023 annettuja määräyksiä; vaatii jälleen toteuttamaan riippumattoman tutkinnan azerbaidžanilaisjoukkojen Vuoristo‑Karabahissa toteuttamista väärinkäytöksistä; kehottaa jälleen Azerbaidžanin viranomaisia sallimaan armenialaisväestön turvallisen paluun Vuoristo-Karabahiin, aloittamaan aidosti kattavan ja avoimen vuoropuhelun sen kanssa, tarjoamaan vahvat takeet sen oikeuksien suojelusta, mukaan lukien maa- ja omistusoikeudet, ja sen erillisen identiteetin, kansalaisoikeuksien sekä kulttuuristen, sosiaalisten ja uskonnollisten oikeuksien suojelusta, ja pidättymään provosoivasta retoriikasta, joka voisi yllyttää syrjimään armenialaisia; kehottaa Azerbaidžanin viranomaisia vapauttamaan kaikki 23 armenialaista sotavankia, jotka pidätettiin Azerbaidžanin vallattua takaisin Vuoristo-Karabahin alueen;
16.	kehottaa jälleen EU:n toimielimiä ja jäsenvaltioita jatkamaan avun tarjoamista Armenialle, jotta se voi huolehtia Vuoristo-Karabahista tulevista pakolaisista; kehottaa tässä yhteydessä EU:ta tarjoamaan Armenialle uuden avustuspaketin, jotta Armenian hallitusta voidaan auttaa vastaamaan pakolaisten humanitaarisiin tarpeisiin; suhtautuu myönteisesti kaikkiin Armenian hallituksen pyrkimyksiin tarjota suojaa ja apua kotiseudultaan siirtymään joutuneille armenialaisille;
17.	on erittäin huolissaan kulttuurisen, uskonnollisen ja historiallisen perinnön säilymisestä Vuoristo-Karabahissa alueen armenialaisväestön joukkopaon jälkeen; kehottaa Azerbaidžania pidättymään tuhoamasta tai laiminlyömästä enempää alueen kulttuurista, uskonnollista tai historiallista perintöä tai muuttamasta sen alkuperää ja pyrkimään sen sijaan säilyttämään, suojelemaan ja tuomaan esille tätä rikasta monimuotoisuutta; vaatii suojelemaan Armenian kulttuurista, historiallista ja uskonnollista perintöä Vuoristo‑Karabahissa Unescon normien ja Azerbaidžanin kansainvälisten sitoumusten mukaisesti; vaatii Azerbaidžania sallimaan Unescon valtuuskunnan vierailun Vuoristo‑Karabahissa ja myöntämään järjestön edustajille tarvittavan pääsyn;
18.	pitää valitettavina toimia, joita Azerbaidžan on kohdistanut Kyproksen miehitetyn osan separatistiyhteisöön ja jotka ovat vastoin kansainvälistä oikeutta ja YK:n turvallisuusneuvoston päätöslauselmien 541 (1983) ja 550 (1984) määräyksiä; kehottaa Azerbaidžania kunnioittamaan valtioiden suvereniteetin ja alueellisen koskemattomuuden periaatteita ja jättämään Kyproksen miehitetyn osan separatistiyhteisön kutsumatta turkkilaisten valtioiden järjestön kokouksiin;
19.	tuomitsee Azerbaidžanin toistuvat yritykset mustamaalata ja horjuttaa EU:n jäsenvaltioita muun muassa niin kutsutun Baku Initiative Group -aloiteryhmän välityksellä; tuomitsee erityisesti sen irredentistisille ryhmille antaman tuen ja sen Ranskaan kohdistuvat disinformaatio-operaatiot erityisesti Ranskan departementeissa ja alueilla Uudessa-Kaledoniassa, Martiniquessa ja Korsikalla; muistuttaa, että näitä menetelmiä käytettiin Saksaa vastaan vuonna 2013; tuomitsee Tanskaan kohdistetut mustamaalauskampanjat; pitää valitettavana mustamaalauskampanjaa, jolla pyrittiin vahingoittamaan Ranskan mainetta kyseenalaistamalla sen valmiudet isännöidä vuoden 2024 olympiakisoja ja jonka olivat käynnistäneet toimijat, joiden epäillään olevan lähellä Azerbaidžanin vallanpitäjiä;
20.	tuomitsee EU:n kansalaisten mielivaltaiset pidätykset, jotka perustuvat valheellisiin syytöksiin vakoilusta, ja heille langetetut suhteettomat tuomiot;
21.	tuomitsee jyrkästi julkiset solvaukset ja suorat uhkaukset, joihin Azerbaidžanin diplomaattiset edustajat, hallituksen edustajat tai Azerbaidžanin parlamentin jäsenet ovat syyllistyneet ja jotka ovat kohdistuneet EU:n jäsenvaltioiden vaaleilla valittuihin edustajiin; vaatii tässä yhteydessä, että asianomaisilta Azerbaidžanin virkamiehiltä evätään toistaiseksi pääsy EU:n toimielinten rakennuksiin;
22.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, Azerbaidžanin tasavallan presidentille, hallitukselle ja parlamentille, Armenian tasavallan presidentille, hallitukselle ja parlamentille, Unescon pääjohtajalle, Euroopan turvallisuus- ja yhteistyöjärjestölle, Yhdistyneille kansakunnille ja Euroopan neuvostolle.

